時賢明鑒裁
作者：唐士恥
朝代：宋

paragraphs: 時賢明鑒裁，鑒裁信奇歟。
識此希世寶，謂其曾區區。
未冠已溢聲，賢書上宸庭。
不一而止足，竟壓四海英。
直入九華招隠遁，化工尤物殊不吝。
文章光焰勝燃犀，遠至牛渚爥無盡。
歸來紀事滿縑帛，却屑米鹽繁密訊。
天公終不屈大器，稱表直上幾晝晉。
倚伏之機真叵測，庖丁全牛有餘刃。
先生道大何所容，顔淵今用退爲進。
一以涵養使莫折，一以淑我邦之俊。
然而鑒裁還合明，孔席未暖五鶚并。
此時廟謨正陶鬰，驅屏塵翳須昇平。
驅屏塵翳須昇平，要當迅召文武卿。
時來時來烏可禦，譬如南海雲鵬程。
他年功業就，縑冊傳永久。
劣哉魏無知，僅此遮拙醜。
皇家褒舉者，曠典華衮右。